喜寓軒張夢符侍郎下訪
作者：方回
朝代：宋

paragraphs: 事業更篇章，從來例姓張。
茂先同晉軌，子壽振唐綱。
已樹旂常績，仍專翰墨場。
雲仍今接踵，月旦早名揚。
神劍干將出，高冠獬豸昂。
褰帷初鄂渚，杖斧復錢塘。
士類星杓仰，文聲電澤滂。
四愁肩慷慨，七命敵鏗鏘。
暖酹梅邊冢，春遨柳下航。
留題存感慨，屬和笑奔忙。
羸劣慚形穢，含弘頼疾藏。
一離湖曲路，五換歲干陽。
誦句思詩伯，除官說侍郎。
班聯參冢宰，銓部佐文昌。
北壤蠙蛛割，南邦翠蕩翔。
雪尋浮玉渡，月認湧金牆。
不鄙僑棲陋，來同雅話長。
有書兼筆硯，無酒但茶湯。
衰謝時維邁，羈窮氣尚剛。
斯人一青顧，懷古視穹蒼。